Italienische Sozialrepublik
D Italiänischi Sozialrepublik (au Sozialrepublik Italie, italiänisch: Repubblica Sociale Italiana, kurz RSI), oft au Republik vo Salò (Repubblica di Salò), isch en radikalfaschistische Satellitestaat vo Nazi-Dütschland in Norditalie ksi. Im Gägesatz zu sim Vorgängerstaat hät d Republik kei Kolonie und anderi usseeuropäischi Gebiet ka.

Gschicht

Vorgschicht 
Am 25. Juli 1943 hät de faschistischi Großrat de bisherigi Ministerpräsidänt Benito Mussolini s Misstraue usgsproche und ihn demit als ihre Führer (il Duce) praktisch abgsetzt. De Mussolini hät dena de italiänischi König Viktor Emanuel III. ufgsuecht und sin Rücktritt als Premier ikreicht. De Viktor Emanuel III. hät ihn dena verhafte la und wider de Oberbefähl über d Königlich Italiänischi Armee übernoh. De Marschall Pietro Badoglio isch mit de Bildig vonere Militärregierig beuftrait worde. De Badoglio hät dänn alli faschistische Institutione per Dekret verbote. Am 8. Septämber 1943 hät er en Waffestillstand mit de Alliierte gschlosse. Dena isch hän di dütsche Truppe Norditalie bsetzt.

Gründig vo de RSI 
Am 12. Septämber 1943 isch de Mussolini vo dütsche Fallschirmjäger befreit worde. Am 23. Septämber 1943 hät er uf Initiative vom Adolf Hitler d italiänischi Sozialrepublik usgrüeft.

Beschribig 
Us de alte PNF (Partito Nazionale Fascista) (= Nationali Faschistischi Partei) isch vom Mussolini e neui faschistischi Partei gründet worde - d PFR (Partito Fascista Repubblicano) (= Republikanischi Faschistischi Partei). Die Sozialrepublik isch en Einparteiestaat ksi. S Gebiet vo de Republik hät vor allem de Norde vo Italie umfasst, isch aber wäge em Vorrücke vo de Allierte immer chliner worde. S vorher italiänische Istrie isch de facto zu Nazi-Dütschland cho.

Dewilscht s Königriich Italie vorher wie au Japan en gliichberächtigte Verbündete vo Dütschland ksi isch und en grosse Ifluss ka hät, isch d neui Republik es blosses Marionetteregime vo de Dütsche ksi. De Mussolini und sini Regierig händ fast kei politischi Macht ka und sind lediglich Empfänger vo dütsche Wünsch und Wiisige ksi. D Waffe-SS hät ab 1944 mit de Deportatione vo de italiänische Jude aagfange. Insgesamt sind 9000 Jude ermordet worde.

D RSI isch zwar vo nur wenige Staate aerkännt worde, hät aber de facto Strukture vo em richtige Staat ka. Es hät Briefmarke, Autokännzeiche, e Währig und e eigeni Armee ka. D Verwaltig und Gsetzgäbig isch de Dütsche vorbehalte blibe.

S Ändi vo de RSI 
Am 28. April 1945 isch de Mussolini uf sinere Flucht id Schwiiz vo Partisane gfange kno und ermordet worde. Am 2. Mai händ d Dütsche s Gebiet ändgültig ufgä und kapituliert. D RIS isch demit offiziell ufglöst ksi. Churz druf hät s Königriich Italie wieder sis volle Staatsgebiet in Besitz kno.

Lueg au 
 Italie Abschnitt Gschicht

Literatur

Weblink 

 Faschistischer Marsch Giovinezza („D Juged“) (Hymne vo de Sozialrepublik Italie)
 Flagge vo de Sozialrepublik Italien und Erklärig vo ihre Gschicht
 Bilder vo Kfz-Kännzeiche vo de Italienische Sozialrepublik

Historische Staat
Italiänischi Gschicht